**НАПОМНЯНЕ:** Един от основните критерии, за да бъде облагаема по ЗДДС доставката на стока (или услуга) е, тя да бъде с място на изпълнение на **територията на страната (Виж фиш VIII.I.1).**

**Мястото на изпълнение на отделните видове доставки на стоки е регламентирано в чл.чл. 17 - 20 от ЗДДС.**

**МЯСТО НА ИЗПЪЛНЕНИЕ ПРИ ДОСТАВКА НА СТОКИ – ОСНОВНИ ПРАВИЛА (ЧЛ. 17 ОТ ЗДДС)**

**1. Място на изпълнение при доставка на стока**, **която не се изпраща или превозва**, *е мястото, където стоката се намира* при прехвърляне на собствеността и на всяко друго право на разпореждане със стоката като собственик *или* при фактическото предоставяне на стоката по чл. 6, ал. 2 от ЗДДС.

(чл. 17, ал. 1 от ЗДДС **– доп., ДВ, бр. 96 от 2019 г., в сила от 01.01.2020 г.**)

**2. Място на изпълнение при доставка на стока, която се изпраща или превозва от доставчика, получателя или от трето лице**, е местонахождението на стоката към момента, в който се изпраща пратката или започва превозът ѝ към получателя. (чл. 17, ал. 2 ат ЗДДС)

**3. Място на изпълнение при доставка на стока от посредник в тристранна операция до придобиващ в тристранна операция** е държавата членка, където придобиващият в тристранната операция е регистриран за целите на ДДС.

(чл. 17, ал. 3 от ЗДДС) – виж Фиш VІІІ.ІІІ.4

**4. Място на изпълнение при доставка на стока, която се монтира или инсталира от или за сметка на доставчика,** е мястото, където се монтира или инсталира стоката. (чл. 17, ал. 4 от ЗДДС)

**ОСОБЕНОСТИ:**

**1)** При доставка на стоки, които се превозват от *трети страни или територии (виж Фиш VІІІ.І.3 и VІІІ.ІІ.1 )* до място на територията на страната, мястото на изпълнени на доставката е на територията на страната, ако доставчикът на стоките е и вносител (**чл. 4, ал. 1 от ППЗДДС - предишен текст на чл. 4 от ППЗДДС, ДВ, бр. 25 от 2020 г., в сила от 20.03.2020 г.**).

**2)** Мястото на изпълнение на доставката е на територията на страната и в случаите на (**ал. 2 на чл. 4 от ППЗДДС – нова, ДВ, бр. 25 от 2020 г., в сила от 20.03.2020 г.)**:

- поставянето под режим реекспорт на стоки, предназначени за континенталния шелф и изключителната икономическа зона, в които държавата упражнява суверенни права, юрисдикция и контрол в съответствие с чл. 42 и/или чл. 47 от Закона за морските пространства, вътрешните водни пътища и пристанищата на Република България, които при въвеждането им на територията на страната са били временно складирани стоки или поставени в свободна зона или под митнически режими - митническо складиране, активно усъвършенстване, временен внос с пълно освобождаване от вносни мита, външен транзит **(ал. 10 на чл. 25 от ЗДДС – нова, ДВ, бр. 96 от 2019 г., в сила от 01.01.2020 г.);**

**-**  пристигането на стоките директно в континенталния шелф и изключителната икономическа зона, в които държавата упражнява суверенни права, юрисдикция и контрол в съответствие с чл. 42 и/или чл. 47 от Закона за морските пространства, вътрешните водни пътища и пристанищата на Република България, от трета страна или територия или от друга държава членка, когато за стоките не е налице вътреобщностно придобиване **(ал. 12 на чл. 25 от ЗДДС – нова, ДВ, бр. 96 от 2019 г., в сила от 01.01.2020 г.).**

**ВАЖНО:** В ЗДДС са регламентирани и *специфични правила за мястото на изпълнение на някои видове доставки на стоки*, каквито са:

* При доставка на стоки, извършвана на борда на кораби, самолети и влакове;
* При доставка на природен газ и електрическа енергия;
* При доставка при дистанционна продажба.

**МЯСТО НА ИЗПЪЛНЕНИЕ ПРИ ДОСТАВКА НА СТОКИ**

**СПЕЦИФИЧНИ ПРАВИЛА (ЧЛ. 18 – ЧЛ. 20 ОТ ЗДДС)**

**Мястото на изпълнение при доставка на стоки, ресторантьорски и кетъринг услуги, извършвана на борда на кораби, самолети или влакове по време на превоза на пътници, е на територията на страната**, когато:

1. превозът на пътниците започва на територията на страната и завършва на територията на друга държава членка без спиране на територията на трета страна или територия, или

2. превозът на пътниците започва на територията на страната и завършва на територията на трета страна или територия със спиране на територията на друга държава членка, или

3. превозът на пътниците започва от територията на трета страна или територия и завършва на територията на друга държава членка и първото спиране на територията на Европейския съюз е осъществено на територията на страната, или

4. превозът на пътниците се извършва между две точки на територията на страната.

**ОСОБЕНОСТ:** По т. 2 и т. 3 мястото на изпълнение се определя на територията на страната *само за частта от превоза на пътници, извършен между територията на страната и другите държави членки.*

**ЗАПОМНИ!** **Извън тези изрично посочени случаи (т.т. 1-4),** мястото на изпълнение при доставка на стоки, ресторантьорски и кетъринг услуги, извършвана на борда на кораби, самолети или влакове по време на превоза на пътници, е извън територията на страната.

**чл. 18 от ЗДДС**

**Мястото на изпълнение при доставка на газ чрез система за природен газ, разположена на територията на Европейския съюз, или мрежа, свързана с такава система, при доставка на електрическа енергия или на топлинна или хладилна енергия чрез топлофикационни или охладителни мрежи е:**

1. мястото, където се намира седалището или постоянният обект на получателя, за когото се доставят стоките, а когато няма такова седалище или обект - постоянният адрес или обичайното пребиваване на получателя - търговец на природен газ, на електрическа енергия или на топлинна или хладилна енергия;

2. мястото, където стоката ефективно се потребява – когато получател е лице, различно от лицето по т. 1;

3. мястото, където се намира седалището или постоянният обект, за който се доставят стоките на получателя по т. 2, а когато няма такова седалище или обект - постоянният адрес или обичайното пребиваване на получателя по т. 2 – когато цялото количество газ, електрическа енергия или топлинна, или хладилна енергия или част от него не са ефективно потребявани от получателя, а са предмет на последваща доставка.

**чл. 19 от ЗДДС (изм. - ДВ, бр. 94 от 2010 г., в сила от 01.01.2011 г.)**

**"Търговец на природен газ, електрическа енергия или топлинна или хладилна енергия"** е данъчно задължено лице, чиято икономическа дейност е свързана с покупка на природен газ, електрическа енергия или топлинна или хладилна енергия и последваща продажба на тези стоки и чието собствено потребление на тези продукти е незначително.( § 1, т. 27 от ДР на ЗДДС)

**МЯСТОТО НА ИЗПЪЛНЕНИЕ НА ДОСТАВКА НА СТОКИ ПРИ УСЛОВИЯТА НА ДИСТАНЦИОННА ПРОДАЖБА – виж Фиш VIII.III.3**

**МЯСТОТО НА ИЗПЪЛНЕНИЕ ПРИ ВЪТРЕОБЩНОСТНИ ПРИДОБИВАНИЯ – виж Фиш VIII.III.2**

**НАСОЧВАЩА ТАБЛИЦА – МЯСТО НА ИЗПЪЛНЕНИЕ/РЕД ЗА ОБЛАГАНЕ**

|  |  |  |  |
| --- | --- | --- | --- |
| **Отправна точка** | **Място на пристигане** | **Определяне на мястото на изпълнение доставката** | **Ред на облагане** |
| България | България | Доставка с място на изпълнение на територията на страната | Облагаема или освободена съгласно ЗДДС в България. |
| България | Извън ЕС  | Доставка с място на изпълнение на територията на страната | Облагаема с 0% в България  |
| България | Друга държава-членка на ЕС | Вътреобщностна доставка с място на изпълнение на територията на страната | Облагаема с 0% в България  |
| Извън ЕС | България | Внос | Облагаема в България\* |
| Друга държава-членка на ЕС  | България | Вътреобщностно придобиване с място на изпълнение на територията на страната | Облагаема в България  |

**НАПОМНЯНЕ:** (1)

\***ако доставчикът е и вносител:**

- облагане при преминаване на митницата;

- облагане при доставката на името на вносителя в България с ползване на данъчен кредит за начисления от митническите органи ДДС при вноса.

\* **ако получателят е вносител:**

- облагане при преминаване на митницата;

- няма облагане в България във връзка с доставката.